Vihreiden europarlamentaarikko Heidi Hautala pitää perussuomalaisten Jussi Halla-ahon lausuntoja hyvin pelottavina. Hän viittaa tämän lausuntoihin somalien geneettisistä piirteistä.

Hautala sanoi vihreiden puoluekokouksessa, että muillekin kielille käännetyt Halla-ahon lausunnot ovat karmaisevia.

- Luulen, että äärioikeiston esiinmarssi tulee tiivistämään yhteistyötä suurissa ryhmissä, Hautala sanoi.

Vihreiden puoluekokous jatkuu Jämsässä.

Vihreät ei aja nykyisen ydinvoiman alasajoa, kuten Saksassa on päätetty tehdä. Saksan on tarkoitus luopua ydinenergiasta vaiheittain vuoteen 2020 mennessä.

Vihreät haluaa, että sterilisaation ikäraja lasketaan 25 vuoteen.

Ikärajan laskemisesta jopa 18-vuoteen äänestettiin myös, mutta ehdotus kaatui. Sterilisaation voi tällä hetkellä saada Suomessa 30 vuotta täytettyään tai jos henkilöllä on kolme alaikäistä lasta. Sen voi saada myös silloin, kun raskaus vaarantaisi naisen terveyden.

Vihreät haluaa myös, että sukupuoltaan korjaavien pakkosterilisaatiosta luovutaan, koska se loukkaa ihmisten itsemääräämisoikeutta.

Sterilisaation jälkeen mies tai nainen ei yleensä voi saada lapsia, mutta kyseessä ei ole täysin pettämätön ehkäisymenetelmä, asiantuntijat muistuttavat. Duodecimin terveyskirjaston mukaan muutama prosentti sterilisaation hankkineista katuu päätöstään myöhemmin.